
הנדון: פניה לקבלת מידע אודות חשבונות מעבר
סימוכין: פנייתך מיום 13.8.18

1. בפנייתך שבנדון ביקשת לקבל, בהתאם לחוק חופש המידע, התשנ"ח-1998 (להלן - חוק חופש המידע(, מידעים שונים בנוגע לחשבונות מעבר בגופים המחזיקים או מנהלים קופות גמל וקרנות פנסיה. ראשית, נציין כי בפנייתך, נכללות גם בקשות שאינן בקשות לקבלת מידע כהגדרתו בחוק חופש המידע. אף על פי כן, נתייחס להלן לכל אחת משאלותיך. נבקש לציין כי להבא ניתן לפנות לרשות שוק ההון, ביטוח וחיסכון (להלן – הרשות) בפניות שאלה באתר הרשות.
2. בסעיף 1 לבקשתך, ביקשת לקבל את כל החוקים, התקנות וההוראות שהוציא הממונה על שוק ההון בנושא חשבונות מעבר. במענה לסעיף זה, נבקש להפנותך לאתר האינטרנט של הרשות, בו ניתן לאתר המידע המבוקש.  
להלן קישור לנושא הסדרה וחקיקה שבאתר הרשות: 
https://mof.gov.il/hon/Regulations
לנוכח האמור, ומאחר שהמידע מפורסם ועומד לרשות הציבור או לעיונו, הרינו לדחות את בקשתך, בהתאם להוראת סעיף 8(4) לחוק חופש המידע. 
3. בסעיף 2 לבקשתך, ביקשת לדעת האם בשבע השנים האחרונות ערכה הרשות ביקורות בנושא חשבונות מעבר, וכן ביקשת לקבל את ממצאי הביקורת. במענה לבקשתך זו, נבהיר כי הרשות ערכה ביקורות בנושא חשבונות מעבר. עם זאת, לאחר בחינת בקשתך וזאת בשים לב, בין היתר, לפסק הדין שניתן לאחרונה על ידי בית המשפט העליון בעע"מ 5089/16 התנועה למען איכות השלטון בישראל נ' בנק ישראל (פורסם בנבו) (להלן – פסק הדין), הרינו להשיבך כי לא מצאנו מקום למסור את ממצאי הביקורת וזאת מהטעמים הבאים:
3.1 סעיף 50א לחוק הפיקוח על הביטוח קובע הוראת סודיות מוחלטת לפיה:
"הממונה, עובד הכפוף לו, או מי שפועל מטעמו, לא יגלה ידיעה ולא יראה מסמך שנמסרו לו מכוח תפקידו או סמכויותיו לפי חוק זה, אלא לצורך הליך פלילי, או אם הממונה ראה צורך בכך לשם דיון בוועדה."
מטרתו של סעיף זה היא, בין היתר, להבטיח כי הממונה על שוק ההון, יוכל לקבל כל מידע הנדרש לו לשם מילוי תפקידו, מבלי שמוסר המידע יחשוש שהמידע יועבר לצד שלישי. לאור זאת, ובשים לב לסעיף 9(א)(4) לחוק חופש המידע הקובע כי רשות ציבורית לא תמסור מידע שאין לגלותו על פי כל דין, אנחנו דוחים את בקשתך. 
3.2 בהתאם לסעיף 9(ב)(1) לחוק חופש המידע, רשות ציבורית אינה חייבת למסור מידע שגילויו עלול לשבש את תפקודה התקין, או את יכולתה לבצע את תפקידיה. במקרה דנן, וכמפורט לעיל, עולה החשש שמסירת ממצאי ביקורת הנערכת ע"י הרשות אצל הגופים המפוקחים על ידה, תגרום לציבור, ובכלל זה לגופים המפוקחים, שלא לשתף פעולה באופן מלא עם הרשות בכל הנוגע לביקורות הנעשות על ידי הרשות כדי להבטיח את זכויות המבוטחים.  
4. בסעיף 3 לבקשתך, ביקשת לדעת מה סכום הכספים הנמצאים בחשבונות מעבר, ובסעיף 4 ביקשת לדעת האם ישנם כספים הנמצאים בחשבונות מעבר במשך תקופה העולה על שנה אחת. בסעיף 5 לבקשתך, ביקשת לדעת האם ישנם כספים שנמצאים בחשבונות מעבר בין שנה אחת לשלוש שנים, וכן בין שלוש שנים לחמש שנים, וכן היקף הכספים שנמצאים בחשבונות אלו מעל לחמש שנים. 
5. במענה לבקשותיך בסעיפים 3 – 5, להלן פירוט הכספים שנמצאו בחשבונות מעבר בשנת 2018, בחלוקה לפי השנה שבה הופקדו הכספים. עם זאת, נציין כי הסכומים המופיעים בטבלה שלהלן כוללים את סך יתרות הכספים בחשבונות מעבר, לרבות יתרות כספים שהופקדו באותם חשבונות גם בגין ביטוחי בריאות, ביטוח כללי וביטוחי חיים פרטיים, שלא ניתן להפרידם מכספים שהופקדו בגין ביטוח מנהלים.  
	שנה
	סכום (בשקלים)

	2017
	447,975,050

	2016
	180,163,414

	2010-2015
	151,723,770

	2009 או לפני כן
	69,560,612

	סה"כ
	849,422,845


6. בסעיפים 6 ו-8 לבקשתך, ביקשת לדעת האם יש הוראות כיצד יש לנהוג בכספים הנמצאים בחשבונות מעבר במשך למעלה מחמש שנים, או למעלה מעשר שנים. במענה לשאלתך זו, נבהיר כי הממונה על שוק ההון לא פרסמה הוראות כאלו. לפיכך, בקשתך נדחית לפי סעיף 8(3) לחוק חופש המידע. 
7. בסעיף 7 לבקשתך, ביקשת לדעת האם ישנם מקרים שבהם כספים עוברים מחשבונות מעבר לחשבונות אחרים (שאינם חשבונות העמיתים עצמם), וכן את היקף הסכומים. במענה לבקשתך זו, נבהיר כי אין בידיה רשות מידע כאמור, ולפיכך, בקשתך לקבל את המידע האמור נדחית בהתאם לסעיף 8(3) חוק חופש המידע. 
8. בהתאם לסעיף 7(ו) לחוק, הריני להודיעך על זכותך לעתור נגד החלטה זו לבית המשפט לעניינים מנהליים בירושלים.

